
1 straipsnis. Lietuvos Respublikos transporto lengvatų įstatymo Nr. VIII-1605 nauja redakcija 
Pakeisti Lietuvos Respublikos transporto lengvatų įstatymą Nr. VIII-1605 ir išdėstyti jį taip:
[image: ]„LIETUVOS RESPUBLIKOS
VIEŠOJO KELEIVINIO TRANSPORTO LENGVATŲ
ĮSTATYMAS

PIRMASIS SKIRSNIS
BENDROSIOS NUOSTATOS

1 straipsnis. Įstatymo paskirtis
1. Šis įstatymas nustato asmenis, kuriems teikiamos važiavimo viešuoju keleiviniu transportu Lietuvos Respublikos teritorijoje lengvatos, lengvatų rūšis ir vežėjų išlaidų (negautų pajamų), susijusių su lengvatų taikymu, kompensavimo (atlyginimo) tvarką bei šaltinius.
2. Šio įstatymo nuostatos suderintos su Europos Sąjungos teisės aktais, nurodytais šio įstatymo priede.

2 straipsnis. Pagrindinės šio įstatymo sąvokos
1. Europos Sąjungos valstybės narės, Europos ekonominės erdvės valstybės, Šveicarijos Konfederacijos piliečio šeimos nariai – Europos Sąjungos valstybės narės, Europos ekonominės erdvės valstybės, Šveicarijos Konfederacijos piliečio šeimos nariai, kaip jie apibrėžiami Direktyvoje 2004/38/EB.
2. Viešasis keleivinis transportas – keleivių vežimo nustatytais maršrutais nustatytu laiku paslauga, teikiama visiems, kurie kreipiasi.
3. Kitos šiame įstatyme vartojamos sąvokos suprantamos taip, kaip jos apibrėžtos ar vartojamos Lietuvos Respublikos transporto veiklos pagrindų įstatyme, Lietuvos Respublikos kelių transporto kodekse, Lietuvos Respublikos vidaus vandenų transporto kodekse, Lietuvos Respublikos geležinkelių transporto kodekse.

3 straipsnis. Įstatymo taikymas
1.	Įstatymas taikomas:
1) Lietuvos Respublikos piliečiams;
2) kitų Europos Sąjungos valstybių narių, Europos ekonominės erdvės valstybių, Šveicarijos Konfederacijos piliečiams;
3) Europos Sąjungos valstybių narių, Europos ekonominės erdvės valstybių, Šveicarijos Konfederacijos piliečių šeimos nariams, turintiems Sąjungos piliečio šeimos nario leidimo gyventi šalyje kortelę; 
4) užsienio valstybių piliečiams ar asmenims be pilietybės, turintiems leidimą laikinai gyventi Lietuvos Respublikoje; 
5) užsienio valstybių piliečiams ar asmenims be pilietybės, turintiems Lietuvos Respublikos ilgalaikio gyventojo leidimą gyventi Europos Sąjungoje. 
2.	 Šiame įstatyme numatytos važiavimo viešuoju keleiviniu transportu lengvatos teikiamos vykstantiems viešuoju keleiviniu transportu: 
1) reguliariaisiais reisais autobusais ir troleibusais; 
2) keleiviniais traukiniais vietiniais maršrutais 2 ir 3 klasės vagonuose;
3) reguliariaisiais reisais vidaus vandenų laivais.
3. Šiame įstatyme numatytos lengvatos teikiamos, kai maršruto pradžios ir pabaigos punktai yra Lietuvos Respublikos teritorijoje.

ANTRASIS SKIRSNIS
LENGVATŲ RŪŠYS IR ASMENYS, KURIEMS JOS TEIKIAMOS

4. straipsnis. Lengvatų rūšys
1. Lietuvos Respublikoje teikiamos šios transporto lengvatos:
1) teisė įsigyti važiavimo bilietą su 100 procentų nuolaida;
2) teisė įsigyti važiavimo bilietą su 80 procentų nuolaida;
3) teisė įsigyti važiavimo bilietą su 50 procentų nuolaida.
2. Savivaldybių tarybos gali teikti kitas, nei nustatytas šiame įstatyme, transporto lengvatas savivaldybių tarybų patvirtintais pagrindais ir tvarka. Su šiomis lengvatomis susijusias išlaidas savivaldybės kompensuoja iš savo biudžeto lėšų. 

5 straipsnis. Teisė įsigyti važiavimo bilietą su 100 procentų nuolaida 
Įsigyti važiavimo bilietą vykti viešuoju keleiviniu transportu su 100 procentų nuolaida turi teisę:
1)	vaikai iki 3 metų (imtinai) amžiaus, užimant atskirą sėdimąją ar miegamąją vietą;
2)	vaikai nuo 4 iki 7 metų (imtinai).

6 straipsnis. Teisė įsigyti važiavimo bilietą su 80 procentų nuolaida
1. Įsigyti važiavimo bilietą vykti viešuoju keleiviniu transportu su 80 procentų nuolaida turi teisę:
1) asmenys, kuriems nustatytas neįgalumo lygis, ir juos lydintys asmenys (vienam asmeniui – vienas lydintysis);
2) asmenys, kuriems nustatytas 0–25 dalyvumo lygis (iki 2023 m. gruodžio 31 d. nustatytas – 0–25 procentų darbingumo lygis arba didelių specialiųjų poreikių lygis, arba iki 2005 m. birželio 30 d. pripažinti I grupės invalidais) ir juos lydintys asmenys (vienam asmeniui – vienas lydintysis); 
3) asmenys, kuriems gydyti nuolat reikalinga hemodializė, ir juos lydintys asmenys (vienam asmeniui – vienas lydintysis), taip pat onkologinėmis ligomis sergantys asmenys;
4) 80 metų ir vyresni asmenys; 
5) asmenys, kurie dalyvavo likviduojant Černobylio atominės elektrinės avarijos padarinius; 6) žuvusių Lietuvos Respublikos nepriklausomybės gynėjų šeimos nariai, nukentėję nuo 1991 m. sausio 11–13 d. ir po to vykdytos SSRS agresijos; 
7) pasipriešinimo 1940–1990 m. okupacijoms dalyviai – kariai savanoriai ir laisvės kovų dalyviai;
8) nuo 1939–1990 m. okupacijų nukentėję asmenys – politiniai kaliniai ir tremtiniai, buvę getų, koncentracijos ar kitokio tipo prievartinių stovyklų kaliniai;
9) Lietuvos Respublikos nepriklausomybės gynėjai, nukentėję nuo 1991 m. sausio 11–13 d. ir po to vykdytos SSRS agresijos;
10) asmenys, kurie būtinosios karinės tarnybos ar karinių mokymų sovietinėje armijoje metu atliko tarnybą Afganistane.
2. Įsigyti važiavimo bilietą vykti viešuoju keleiviniu transportu vietinio (miesto ar priemiestinio) susisiekimo maršrutais su 80 procentų nuolaida turi teisę:
1) vaikai nuo 8 iki 18 metų; 
2) vyresni kaip 18 metų asmenys, jeigu jie mokosi pagal bendrojo ugdymo programą, įskaitant asmenis, kurių mokymą pagal bendrojo ugdymo programą ir pagal bendrojo ugdymo programą kartu su profesinio mokymo programa vykdo profesinio mokymo teikėjai, arba jeigu jie mokosi pagal formaliojo profesinio mokymo programas, taip pat akademinių atostogų, profesinio mokymo teikėjų suteiktų dėl ligos, nėštumo ar vaiko priežiūros, laikotarpiu, bet ne ilgiau, iki jiems sukaks 23 metai;
3) aukštųjų mokyklų studentai, studijuojantys pagal nuolatinę studijų formą, Lietuvos Respublikos, kitų Europos Sąjungos valstybių narių ir Europos ekonominės erdvės valstybių piliečiai bei jų šeimos nariai, studijuojantys Europos Sąjungos valstybių narių ar Europos ekonominės erdvės valstybių aukštosiose mokyklose pagal nuolatinę studijų formą.

7 straipsnis. Teisė įsigyti važiavimo bilietą su 50 procentų nuolaida
1. Įsigyti važiavimo bilietą vykti viešuoju keleiviniu transportu su 50 procentų nuolaida turi teisę:
1) asmenys, kuriems nustatytas 30–55 procentų dalyvumo lygis (iki 2023 m. gruodžio 31 d.  nustatytas 30–55 procentų darbingumo lygis arba vidutinių specialiųjų poreikių lygis, arba iki 2005 m. birželio 30 d. pripažinti II grupės invalidais);
2) Lietuvos Respublikos socialinio draudimo pensijų įstatyme nustatytą socialinio draudimo senatvės pensijos amžių sukakę asmenys, iki jiems sukaks 80 metų;
3) tėvai, įtėviai arba globėjai (rūpintojai), važiuojantys kartu su vaikais savaitgaliais (šeštadieniais ir sekmadieniais) ir valstybinių švenčių dienomis.  
2. Įsigyti važiavimo bilietą vykti viešuoju keleiviniu transportu, išskyrus viešąjį keleivinį transportą, nurodytą šio įstatymo 6 straipsnio 2 dalyje, su 50 procentų nuolaida turi teisę:
1) vaikai nuo 8 iki 18 metų; 
2) arba vyresni kaip 18 metų asmenys, jeigu jie mokosi pagal bendrojo ugdymo programą, įskaitant asmenis, kurių mokymą pagal bendrojo ugdymo programą ir pagal bendrojo ugdymo programą kartu su profesinio mokymo programa vykdo profesinio mokymo teikėjai, iki šie asmenys baigs bendrojo ugdymo programą, taip pat akademinių atostogų, profesinio mokymo teikėjų suteiktų dėl ligos, nėštumo ar vaiko priežiūros, laikotarpiu, bet ne ilgiau, iki jiems sukaks 23 metai;
3) aukštųjų mokyklų studentai, studijuojantys pagal nuolatinę studijų formą, Lietuvos Respublikos, kitų Europos Sąjungos valstybių narių ir Europos ekonominės erdvės valstybių,  Šveicarijos Konfederacijos piliečiai bei jų šeimos nariai, studijuojantys Europos Sąjungos valstybių narių ar Europos ekonominės erdvės valstybių aukštosiose mokyklose pagal nuolatinę studijų formą.

8 straipsnis. Važiavimo keleiviniu transportu lengvatų teikimas 
1. Teisę naudotis važiavimo viešuoju keleiviniu transportu lengvata turi asmenys, įsigydami bilietą su nuolaida pateikę šio įstatymo 5, 6 ir 7 straipsnyje nurodytą statusą ar aplinkybes patvirtinančius dokumentus (pažymėjimus) (toliau – statusą patvirtinantys dokumentai), išskyrus atvejus, kai nėra abejonių dėl vaiko amžiaus.
2. Statusą patvirtinančių dokumentų pavyzdžių pateikimo viešąjį keleivinį transportą kontroliuojantiems pareigūnams ir vežėjams tvarką nustato Vyriausybė.
3. Asmenims Lietuvos Respublikoje naudojantis važiavimo viešuoju keleiviniu transportu lengvata galioja kitų Europos Sąjungos valstybių narių, Europos ekonominės erdvės valstybių, Šveicarijos Konfederacijos, taip pat kitų užsienio valstybių išduoti statusą patvirtinantys dokumentai.
4. Statusą patvirtinantį dokumentą asmuo privalo turėti, įlipdamas į transporto priemonę bei visos kelionės metu, ir viešąjį keleivinį transportą kontroliuojantiems pareigūnams ar vežėjui pareikalavus pateikti kartu su įsigytu kelionės bilietu su nuolaida.


TREČIASIS SKIRSNIS
VEŽĖJŲ IŠLAIDŲ KOMPENSAVIMO (NEGAUTŲ PAJAMŲ ATLYGINIMO) TVARKA IR ŠALTINIAI

9 straipsnis. Vežėjų išlaidų kompensavimo (negautų pajamų atlyginimo) tvarka ir šaltiniai
Vežėjų išlaidos (negautos pajamos), susijusios su lengvatų taikymu, kompensuojamos (atlyginamos) pagal su jais sudarytas sutartis iš valstybės ir savivaldybių biudžetų Vyriausybės nustatyta tvarka:
1) dėl važiavimo keleiviniais traukiniais lengvatų, nustatytų šio įstatymo 5 straipsnyje, 6 straipsnio 1 dalyje ir 7 straipsnyje, – iš valstybės biudžeto;
2) dėl važiavimo vidaus vandenų laivais lengvatų, nustatytų šio įstatymo 5 straipsnyje, 6 straipsnio 1 dalyje ir 7 straipsnyje, – iš savivaldybių, kuriose įregistruotos šių vežėjų įmonės, biudžetų;
3) dėl važiavimo autobusais tolimojo susisiekimo maršrutais lengvatų, nustatytų šio įstatymo 5 straipsnyje, 6 straipsnio 1 dalyje ir 7 straipsnyje, – iš valstybės biudžeto;
4) dėl važiavimo autobusais ir troleibusais vietinio (miesto ar priemiestinio) susisiekimo maršrutais lengvatų, nustatytų šio įstatymo  5, 6 ir 7 straipsniuose, – iš savivaldybių biudžetų.“


Lietuvos Respublikos 
transporto lengvatų įstatymo
priedas

ĮGYVENDINAMI EUROPOS SĄJUNGOS TEISĖS AKTAI

1. 2014 m. balandžio 16 d. Europos Parlamento ir Tarybos direktyva 2014/54/ES dėl priemonių, kad darbuotojai galėtų lengviau naudotis laisvo darbuotojų judėjimo teisėmis.“

2 straipsnis. Įstatymo įsigaliojimas
1.	Šis įstatymas, išskyrus šio straipsnio 2 dalį, įsigalioja 2024 m. sausio 1 d.
2.	Vyriausybė iki 2023 m. gruodžio 15 d. priima šiam įstatymui įgyvendinti reikalingus teisės aktus.



Skelbiu šį Lietuvos Respublikos Seimo priimtą įstatymą. 


Respublikos Prezidentas						

